તો લહેકાથી એ જવાબ આપશે કે ‘બસ ટહુકા છે!’ આમાં ભાષાની નજાકત છે. હવે આ જ પ્રશ્ન આપણે કોઈક સુરતી લાલાને પૂછીએ કે ‘કેમનું ચાલે છે?’ તે એ હસીને કહેશે ‘કોઈ ટેન્શન ની મલે…’ આવો જ પ્રશ્ન અમદાવાદીને એની અદામાં પૂછીએ કે ‘શું ચાલે છે?’ તો એ કહેશે ‘જલસા છે બોસ.’ – આવો જ અખતરો કોઈક ઉત્તર ગુજરાતના ગામડામાં જઈને કરીએ અને પૂછી કે ‘કેવું ચાલે છે’ તો ઉત્સાહથી એ કહેશે ‘બસ ધુબાકા છે.’ દરેક પ્રદેશને એની ભાષા છે. ભાષાનું જોમ છે, એનું વૈવિધ્ય છે અને જિવાતી જિંદગીનું એમાં પ્રતિબિંબ છે. પ્રત્યેક પ્રત્યુત્તરની પાછળ કોઈક સંસ્કૃતિનો પડઘો પડે છે. જે તે પ્રદેશની લાક્ષણિકતા પ્રગટતી જોવા મળે છે.